Cyril swyg oor sy seun en BosasaPres. Cyril Ramaphosa kom by die parlement aan om ANC-lede van die ANC-koukus toe te spreek. (Foto: Brendan Magaar/ANA) Pres. Cyril Ramaphosa het Donderdag tydens sy antwoordsessie in die parlement geweier om uitgelok te word om meer inligting bekend te maak oor sy seun se vroeëre saketransaksies met African Global Operations, voorheen Bosasa. Ramaphosa moes vanmiddag vrae in die Nasionale Vergadering beantwoord oor dié maatskappy wat sentraal staan in skokkende bewerings van korrupsie waarby lede van sy kabinet geïmpliseer word. Mmusi Maimane, leier van die DA, wou by Ramaphosa weet presies hoeveel sy seun verdien het uit sy transaksies met Bosasa. “Dit is ŉ maklike antwoord. Dit is ŉ redelike reguit antwoord. Die openbare beskermer is besig met die hele saak en al die inligting is aan die openbare beskermer voorsien deur my, ŉ hele aantal ander mense en my seun. So die kontrak wat hy gehad het om werk vir hulle buite die land te doen is ŉ kwessie wat nou by die openbare beskermer lê en dit sal op dié manier hanteer word,” het Ramaphosa geantwoord. “As jy graag wil weet, is daar regtig niks om weg te steek nie.” LP’s in die opposisiebanke het hewig protes aangeteken en daarop aangedring dat Ramaphosa ŉ presiese bedrag gee van sy seun se inkomste deur Bosasa. Die president wou egter nie toegee nie. Ramaphosa het verlede jaar tydens ŉ vraag-en-antwoord-sessie in die parlement gesê sy seun, Andile, het ongeveer R500 000 uit ŉ kontrak met Bosasa gemaak. Destyds het hy gesê indien enige onreëlmatighede of oortredings begaan is, sal hy self sy seun na die naaste polisiestasie toe vat. Ramaphosa het later dié antwoord teruggetrek en gesê hy het onbedoeld die verkeerde inligting gegee en dat die halfmiljoen rand eintlik ŉ donasie was aan sy veldtog om ANC-president te word. Hoewel Ramaphosa die geld terugbetaal het, is adv. Busisiwe Mkhwebane, die openbare beskermer, nou besig om die saak te ondersoek. Sy het reeds ŉ onderhoud met die president gevoer.